ของแพงทำสินเชื่อบ้าน2เดือนแรกหงอย
ธนาคารโอดเงินเฟ้อ ค่าครองชีพสูง กดดันลูกค้าชะลอซื้อบ้าน 2 เดือนแรกสินเชื่อหงอย
12 มี.ค. 2555

ธนาคารโอดเงินเฟ้อ ค่าครองชีพสูง กดดันลูกค้าชะลอซื้อบ้าน 2 เดือนแรกสินเชื่อหงอย 
นายฐากร ปิยะพันธ์ ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า ปีนี้ปัจจัยเรื่องดอกเบี้ยสำหรับลูกค้าที่ต้องการกู้ซื้อบ้าน ยังไม่มีผลเท่ากับปัจจัยทางจิตวิทยา ทั้งเรื่องน้ำจะท่วมอีกหรือไม่ในทำเลที่ต้องการซื้อบ้านหลังแรก รวมทั้งปัญหาค่าครองชีพแพง เงินเฟ้อ ซึ่งมีผลต่อรายได้ของผู้กู้โดยตรง ทำให้ลูกค้าที่ต้องการซื้อบ้านเริ่มคิดหนัก แม้ช่วง 2 เดือนแรกการปล่อยสินเชื่อยังเป็นไปตามปกติ
ทั้งนี้ ในช่วง 2 เดือนแรก ธนาคารปล่อยสินเชื่อบ้านใหม่ไปแล้ว 4,000 ล้านบาท จากเป้าหมายปล่อยสินเชื่อใหม่ทั้งปี 2.6-2.7 หมื่นล้านบาท ลดจากเป้าหมายเดิมที่ตั้งไว้ 3 หมื่นล้านบาท 
“ตอนนี้ปัญหาเงินเฟ้อมีผลใกล้ตัวผู้บริโภคมากที่สุด ผ่านไป 2 เดือน เงินในกระเป๋าไม่เหลือ ก็ทำให้ลูกค้าคิดหนักที่จะซื้อบ้าน ซ้ำผู้ประกอบการจะขอปรับขึ้นราคาบ้านอีก ลูกค้าจะรับมือไหวหรือเปล่าปีนี้” นายฐากร กล่าว 
นายฐากร กล่าวว่า ส่วนการออกสินเชื่อดอกเบี้ยต่ำ(ซอฟท์โลน) ของธนาคารแห่งประเทศไทย(ธปท.) เพื่อช่วยเหลือลูกค้าที่ได้รับผลกระทบจากน้ำท่วมนั้น ขณะนี้เงื่อนไขยังไม่มีความชัดเจน และลูกค้าที่จะขอเข้าร่วมโครงการอาจยุ่งยากกว่าขอสินเชื่อปกติกับธนาคาร รวมทั้งลูกค้าที่ได้รับความเสียหายจากน้ำท่วมจริง ขณะนี้ก็ซ่อมแซมบ้านแทบจะหมดแล้ว ความสนใจซอฟท์โลนจึงน่าจะอยู่ที่กลุ่มลูกค้าขนาดกลางและขนาดย่อม(เอสเอ็มอี) มากกว่า ฉะนั้นธนาคารจึงยังไม่มีความคิดที่จะออกผลิตภัณฑ์สินเชื่อบ้านดอกเบี้ยต่ำพิเศษในขณะนี้ อย่างไรก็ดี มีปัจจัยเดียวที่ธนาคารต้องพิจารณาออกสินเชื่อบ้านดอกเบี้ยต่ำพิเศษ คือการแข่งขันของธนาคารพาณิชย์ขนาดใหญ่ ซึ่งขณะนี้มีบางธนาคารออกสินเชื่อบ้านดอกเบี้ยต่ำ 3% ในช่วง 5 ปีแรกมาแล้ว หากมีธนาคารอื่นออกผลิตภัณฑ์โดยแข่งเรื่องราคา ก็อาจนำมาพิจารณาใหม่
นายฐากร กล่าวว่า ปีนี้ธนาคารจะหันมาเน้นทำตลาดลูกค้าคอนโดมิเนียม เพราะหลังจากเหตุการณ์น้ำท่วมลูกค้าหันซื้อคอนโดมิเนียมมากขึ้น สัดส่วนสินเชื่อ 2 เดือนแรกเป็นลูกค้าคอนโดมิเนียม 3040% ที่เหลือเป็นลูกค้าขอกู้ซื้อที่อยู่อาศัยแนวราบ โดยปีนี้ตั้งเป้าหมายเพิ่มสัดส่วนสินเชื่อคอนโดมิเนียมเป็น 3035% จากปีก่อนสัดส่วนอยู่ที่ 1520% ที่เหลือเป็นแนวราบ ซึ่งธนาคารก็ได้ออกสินเชื่อดอกเบี้ยต่ำ 0% ในช่วง 6 เดือนแรก สำหรับผู้กู้คอนโดมิเนียมที่เป็นโครงการของบริษัทจดทะเบียนในตลาดหลักทรัพย์ 
นางจินตนา ใกล้สุวรรณ ผู้ช่วยสายงาน สายงานสินเชื่อ 4 ธนาคาร แลนด์ แอนด์ เฮ้าส์ กล่าวว่า เงื่อนไขซอฟท์โลนค่อนข้างมีข้อจำกัด ธนาคารขอพิจารณาความสนใจเข้าร่วมโครงการของลูกค้าก่อน รวมทั้งวงเงินที่ธปท.จะให้มายังธนาคารว่าเพียงพอหรือไม่ ก่อนคิดจะออกผลิตภัณฑ์รองรับลูกค้าส่วนที่เหลือ 
อย่างไรก็ดีสินเชื่อ 2 เดือนแรกของธนาคารยังไปได้ดี เฉพาะเดือนม.ค. สินเชื่อดีกว่าช่วงเดียวกันปีก่อน ส่วนใหญ่จะเป็นกลุ่มลูกค้าคอนโดมิเนียม
ด้าน น.ส.ดุษณี เกลียวปฏินนท์ ผู้ช่วยกรรมการผู้จัดการใหญ่ ธนาคารซีไอเอ็มบี ไทย กล่าวว่า ยอมรับว่าสินเชื่อบ้านในช่วง 2 เดือนแรกชะลอตัวมาก ส่วนหนึ่งเกิดจากความไม่มั่นใจเรื่องน้ำจะกลับมาท่วมอีกรอบหรือไม่ และพื้นที่แนวฟลัดเวย์ ทำให้ธนาคารตั้งเป้าหมายสินเชื่อบ้านไม่เติบโตจากปีก่อน โดยตั้งเป้าขยายสินเชื่อใหม่ 9,000 ล้านบาท แต่จะหันเน้นสินเชื่อไม่มีหลักประกันแทน
“สินเชื่อบ้าน 2 เดือนแรกค่อนข้างฝืด การโอนน้อยลงเยอะ ส่วนใหญ่จะขอสินเชื่อบุคคลเพื่อใช้หมุน เวียนมากกว่า” น.ส.ดุษณี กล่าว